Document ID: 32001D0433

Komission päätös,
tehty 21 päivänä toukokuuta 2001,
bluetongue-rokotteen ostamisesta yhteisön rokotepankin varastojen täydentämiseksi
(tiedoksiannettu numerolla K(2001) 1440)
(2001/433/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon lampaan bluetongue-taudin torjunta- ja hävittämistoimenpiteitä koskevista erityissäännöksistä 20 päivänä marraskuuta 2000 annetun neuvoston direktiivin 2000/75/EY(1) ja erityisesti sen 9 artiklan 2 kohdan,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(2), sellaisena kuin se on viimeksi muutettuna neuvoston päätöksellä 2001/12/EY(3), ja erityisesti sen 3 artiklan 3 ja 5 kohdan,
sekä katsoo seuraavaa:
(1) Ensi vaiheessa Italian viranomaiset päättivät epidemiologisen tilanteen perusteella toteuttaa bluetongue-rokotusohjelman Sisiliassa, Calabriassa ja Basilicatassa.
(2) Alun perin tätä rokotusohjelmaa varten tarvittiin 1700000 annosta monovalenttia serotyypin 2 bluetongue-rokotetta, ja komissio teki päätöksen 2001/141/EY(4) tarvittavien rokotteiden hankkimisesta Italiaa varten.
(3) Maaliskuun 5 päivänä 2001 Italia ilmoitti komissiolle, että Itä-Calabriassa on todettu esiintyvän serotyypin 9 tautivirusta, ja tässä uudessa epidemiologisessa tilanteessa alueella tarvitaan nyt 1200000 annosta bivalenttia rokotetta (serotyypit 2 ja 9) ja 500000 annosta monovalenttia serotyypin 2 rokotetta.
(4) Lisäksi Italian viranomaiset ilmoittivat komissiolle 12 päivänä helmikuuta 2001 aikovansa ulottaa rokotusohjelman Sardiniaan keväällä 2001.
(5) Sardinian rokotusohjelmaa varten tarvitaan 3000000 annosta monovalenttia serotyypin 2 bluetongue-rokotetta.
(6) Kaiken kaikkiaan Italian ohjelmia varten tarvitaan siis 3500000 annosta monovalenttia (serotyyppi 2) ja 1200000 annosta bivalenttia (serotyypit 2 ja 9) rokotetta.
(7) Komissio on jo toimittanut Italiaan 2400000 annosta monovalenttia (serotyyppi 2) rokotetta: 1700000 annosta, jotka oli alun perin tarkoitettu käytettäviksi Calabriassa päätöksen 2001/141/EY mukaisesti, ja 700000 annosta yhteisön rokotepankista. Yhteisön 750000 annoksen rokotepankki perustettiin komission päätöksellä 2001/69/EY(5), ja sen loput 50000 annosta on lähetetty Korsikaan Ranskaan.
(8) Tilanteen kiireellisyyden vuoksi Italian viranomaiset ovat komission suostumuksella ostaneet suoraan 1100000 annosta monovalenttia (serotyyppi 2) ja 1200000 annosta bivalenttia (serotyypit 2 ja 9) rokotetta.
(9) Lisäksi komissio antaa Italian viranomaisille valtuudet perustaa turvapankin, joka käsittää 100000 annosta monovalenttia (serotyyppi 2) ja 300000 annosta bivalenttia (serotyypit 2 ja 9) rokotetta, ja luvan ostaa rokotetta suoraan tähän tarkoitukseen.
(10) Näin Italian tarpeet rokotusohjelman toteuttamiseksi on täytetty.
(11) Yhteisön rokotepankin varastoja on kuitenkin täydennettävä 1000000 monovalentilla (serotyyppi 2) rokoteannoksella, jotta voidaan varautua mahdollisiin uusiin tautiesiintymiin uusilla alueilla.
(12) Yhteisön lääketeollisuus ei tuota bluetongue-rokotetta, vaan Oderstepoortin laboratorio Etelä-Afrikassa on ainoa laboratorio, joka pystyy tuottamaan tällaista monovalenttia (heikennettyä) serotyypin 2 rokotetta.
(13) 17 päivänä toukokuuta 1999 annetun neuvoston asetuksen (EY) N:o 1258/1999(6) mukaan yhteisön sääntöjen mukaisesti toteutettavat eläinlääkintäalaa ja kasvien terveyttä koskevat toimenpiteet rahoitetaan Euroopan maatalouden ohjaus- ja tukirahaston tukiosastosta. Varainhoidon valvonnassa sovelletaan saman asetuksen 8 ja 9 artiklaa.
(14) Yhteisön rahoitus tulisi myöntää vain sillä edellytyksellä, että suunnitellut toimet toteutetaan tehokkaasti ja että viranomaiset antavat kaiken tarvittavan tiedon säädetyssä määräajassa.
(15) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Yhteisön bluetongue-rokotepankin varastoja täydennetään ostamalla 1000000 annosta serotyypin 2 bluetongue-rokotetta.
2 artikla
Edellä 1 artiklassa tarkoitettujen toimenpiteiden enimmäiskustannukset saavat olla 100000 euroa.
3 artikla
Terveys- ja kuluttaja-asioiden pääosaston pääjohtajalle annetaan valtuudet toteuttaa järjestelyt eteläafrikkalaisen Onderstepoortin laboratorion kanssa 1000000 monovalentin bluetongue- rokoteannoksen (serotyyppi 2) ostamiseksi, varastoimiseksi ja toimittamiseksi lentorahtina jäsenvaltioon.
4 artikla
Italia toteuttaa keväällä 2001 bluetongue-rokotusohjelman Sardiniassa, ja ne 1200000 annosta monovalenttia (serotyyppi 2) rokotetta, jotka oli alun perin hankittu Calabrian rokotusohjelmaa varten 2001/141/EY, käytetään Sardinian ohjelmassa.
5 artikla
Komissio voi toteuttaa Italiassa yhteistyössä toimivaltaisten kansallisten viranomaisten kanssa tarkastuskäyntejä, joilla varmistetaan, että 4 artiklassa tarkoitettu ohjelma on pantu täytäntöön.
Komissio ilmoittaa jäsenvaltioille tällaisten tarkastuskäyntien tuloksista.
6 artikla
Yhteisön rahoitus 4 artiklassa tarkoitettuun ohjelmaan myönnetään seuraavin edellytyksin:
a) Ohjelman täytäntöönpanon edellyttämät lait, asetukset ja hallinnolliset määräykset saatetaan voimaan 1 päivään huhtikuuta 2001 mennessä.
b) Ohjelman teknisestä toteutuksesta annetaan 1 päivään elokuuta 2001 mennessä loppukertomus, johon on liitetty todisteet aiheutuneista kustannuksista ja saavutetuista tuloksista.
c) Ohjelma pannaan täytäntöön tehokkaasti ja yhteisön eläinlääkintälainsäädäntöä noudattaen.
7 artikla
Tämä päätös on osoitettu kaikille jäsenvaltioille.
Tehty Brysselissä 21 päivänä toukokuuta 2001.

Labels: 3
0
18
6